A BIZOTTSÁG HATÁROZATA
(2008. június 26.)
a H5N1 altípusú nagy patogenitású madárinfluenza horvátországi és svájci előfordulásával összefüggő egyes védekezési intézkedésekről
(az értesítés a C(2008) 3020. számú dokumentummal történt)
(EGT-vonatkozású szöveg)
(2008/555/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 8. cikke (1) és (6) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 2. cikke (1) és (5) bekezdésére,
mivel:
(1)
Az azon harmadik országok jegyzékének megállapításáról, ahonnan baromfi, keltetőtojás, naposcsibe, baromfihús, laposmellű futómadár és vadon élő szárnyasvad húsa, tojás és tojástermékek és specifikus kórokozóktól mentes tojás behozható a Közösségbe és átszállítható a Közösségen, valamint az állatorvosi bizonyítványokra alkalmazandó feltételek megállapításáról és a 93/342/EGK, a 2000/585/EK és a 2003/812/EK határozat módosításáról szóló, 2006. augusztus 28-i 2006/696/EK bizottsági határozat (3) megállapítja a Közösségbe behozott és a Közösségen keresztül átszállított baromfik és az azokból származó egyes termékek tekintetében az állatorvosi bizonyítványokra alkalmazandó feltételeket. A közösségi szabályok egyértelműsége és következetessége érdekében indokolt a baromfinak és a keltetőtojásnak az említett határozatban szereplő fogalommeghatározását figyelembe venni e határozat alkalmazásában.
(2)
Az egyes madarak Közösségbe történő behozatalára vonatkozó állat-egészségügyi feltételek és a karantén alá helyezésükkel kapcsolatos feltételek megállapításáról szóló, 2007. március 23-i 318/2007/EK bizottsági rendelet (4) megállapítja a harmadik országokból vagy azok részeiből a Közösségbe behozott egyes madarak behozatalára vonatkozó állat-egészségügyi feltételeket. A közösségi szabályok egyértelműsége és következetessége érdekében indokolt a madárnak az említett rendeletben szereplő fogalommeghatározását figyelembe venni e határozat alkalmazásában.
(3)
A Svájcban a magas patogenitású madárinfluenza gyanújával kapcsolatos egyes védekezési intézkedésekről szóló, 2006. március 31-i 2006/265/EK bizottsági határozatot (5) és a nagy patogenitású madárinfluenza horvátországi előfordulásával összefüggő egyes átmeneti védekezési intézkedésekről szóló, 2006. július 28-i 2006/533/EK bizottsági határozatot (6) a H5N1 altípusú nagy patogenitású madárinfluenzának a két említett harmadik ország vadon élő madaraiban való előfordulásának észlelését követően fogadták el. E határozatok előírják, hogy a tagállamoknak fel kell függeszteniük a Horvátország és Svájc egyes részeiről származó élő baromfi, laposmellű futómadár, tenyésztett és vadon élő vadszárnyas, valamint bizonyos egyéb élő madár, beleértve a kedvtelésből tartott madarakat is, valamint e fajok keltetőtojásai, illetve a madarakból készült egyes termékek behozatalát.
(4)
A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. június 14-i 2006/415/EK bizottsági határozat (7) a betegség elterjedésének megakadályozása érdekében bizonyos biológiai biztonsági és korlátozó intézkedéseket határoz meg, beleértve a baromfiknál előforduló, feltételezett vagy megerősített járványkitörést követően az „A” és „B” területek létrehozását.
(5)
A Közösségben a vadon élő madarakban előforduló nagy patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. augusztus 11-i 2006/563/EK bizottsági határozat (8) a betegségnek vadon élő madarakról baromfikra való átterjedésének megakadályozása érdekében bizonyos védekezési intézkedéseket határoz meg, beleértve az ellenőrzési és felügyeleti körzeteknek a járványügyi, földrajzi és ökológiai tényezők figyelembevételével történő, kockázatalapú kijelölését az említett betegségnek a vadon élő madarak körében történő feltételezett vagy megerősített kitörését követően.
(6)
Horvátország értesítette a Bizottságot, hogy e harmadik ország illetékes hatóságai a tagállamok illetékes hatóságai által alkalmazott, a 2006/563/EK bizottsági határozatban előírt védekezési intézkedésekkel egyenértékű intézkedéseket alkalmaznak, ha a vadon élő madarak körében feltehetően vagy bizonyítottan kitör a H5N1 altípusú nagy patogenitású madárinfluenza, valamint hogy azonnal tájékoztatja a Bizottságot az állat-egészségügyi helyzet bármiféle jövőbeni változásáról, beleértve különösen a madárinfluenzának a vadon élő madarakban való esetleges előfordulását.
(7)
Svájc értesítette a Bizottságot, hogy ezen ország illetékes hatóságai a tagállamok illetékes hatóságai által alkalmazott, a 2006/415/EK és 2006/563/EK határozatban előírt védekezési intézkedésekkel egyenértékű intézkedéseket alkalmaznak, ha a baromfik vagy a vadon élő madarak körében feltehetően vagy bizonyítottan kitör a H5N1 altípusú nagy patogenitású madárinfluenza, valamint hogy azonnal tájékoztatja a Bizottságot az állat-egészségügyi helyzet bármiféle jövőbeni változásáról, beleértve különösen a madárinfluenzának a baromfikban vagy a vadon élő madarakban való esetleges előfordulását vagy kitörését. Figyelembe kell venni az Európai Közösség és a Svájci Államszövetség között a mezőgazdasági termékek kereskedelméről létrejött megállapodást (9).
(8)
A Bizottság haladéktalanul tájékoztatja a tagállamokat, és továbbítja számukra az illetékes horvát és svájci hatóságoktól kapott információkat.
(9)
A 2006/265/EK és a 2006/533/EK határozat 2007. június 30-án hatályát vesztette.
(10)
A H5N1 altípusú nagy patogenitású madárinfluenzának a Közösségben és a harmadik országokban fennálló jelenlegi járványügyi helyzetére, valamint a Horvátország által nyújtott garanciákra való tekintettel az említett járványnak a vadon élő madarak körében Horvátország területén való előfordulásának észlelésekor indokolt az említett országra vonatkozó közösségi védekezési intézkedéseket Horvátországnak csak azon a részein alkalmazni, ahol az említett ország illetékes hatósága a 2006/563/EK határozatban előírt védekezési intézkedésekkel egyenértékű intézkedéseket alkalmaz.
(11)
A Svájc által nyújtott garanciákra való tekintettel a H5N1 altípusú nagy patogenitású madárinfluenzának Svájc területén a vadon élő madarak körében való előfordulása vagy a baromfik körében való kitörése esetén indokolt az említett országra vonatkozó közösségi védekezési intézkedéseket Svájcnak csak azon a részein alkalmazni, ahol az említett ország illetékes hatósága a 2006/415/EK és a 2006/563/EK határozatban előírt védekezési intézkedésekkel egyenértékű intézkedéseket alkalmaz.
(12)
A harmadik országokból származó, emberi fogyasztásra szánt bizonyos húskészítmények és kezelt gyomor, hólyag és belek behozatalára vonatkozó állat- és közegészségügyi feltételek és bizonyítványminták megállapításáról, valamint a 2005/432/EK határozat hatályon kívül helyezéséről szóló, 2007. november 29-i 2007/777/EK bizottsági határozat (10) megállapítja azon harmadik országok jegyzékét, amelyekből a tagállamok engedélyezhetik bizonyos húskészítmények és kezelt gyomor, hólyag és belek behozatalát, és meghatározza az egyes kórokozók inaktiválásához hatékonynak ítélt kezelési eljárásokat. A betegség ilyen termékeken keresztül történő átterjedése veszélyének megelőzése érdekében megfelelő kezelést kell alkalmazni a származási ország egészségügyi helyzetétől és azon fajoktól függően, amelyekből a termékek származnak. Ezért helyénvaló engedélyezni a Horvátországból és Svájcból származó, vadon élő vadszárnyasból készült húskészítmények behozatalát felfüggesztő rendelkezéstől való eltérést, amennyiben ezeket a termékeket az egész terméken legalább 70 °C-ot elérve hőkezelték.
(13)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok felfüggesztik az alábbi áruk importját vagy a Közösségbe történő behozatalát Horvátország területének a (2) bekezdés a) pontjában említett részéről, és Svájc területének a (2) bekezdés b) pontjában említett részéről:
a)
a 2006/696/EK határozat 2. cikke a) pontjának meghatározása szerinti baromfi;
b)
a 2006/696/EK határozat 2. cikke b) pontjának meghatározása szerinti keltetőtojás;
c)
a 318/2007/EK rendelet 3. cikke a) pontjának meghatározása szerinti madarak és keltetőtojásaik;
d)
vadon élő vadszárnyasból készült hús, darált hús, húskészítmények, mechanikai úton leválasztott hús;
e)
vadon élő vadszárnyasok húsából készült vagy e faj húsát tartalmazó húsipari termékek;
f)
vadon élő vadszárnyasok bármely részét tartalmazó nyers állateledel és feldolgozatlan takarmány-alapanyag;
g)
bármely madárfajból készült, nem kezelt vadásztrófea.
(2) Az (1) bekezdésben előírt felfüggesztés az áruknak az alábbi területekről származó importjára vagy a Közösségbe történő behozatalára vonatkozik:
a)
Horvátország területének valamennyi olyan része, amelyre Horvátország illetékes hatóságai hivatalosan alkalmazzák a 2006/563/EK határozatban előírt védekezési intézkedésekkel egyenértékű intézkedéseket.
b)
Svájc területének valamennyi olyan része, amelyre Svájc illetékes hatóságai hivatalosan alkalmazzák a 2006/415/EK és a 2006/563/EK határozatban előírt védekezési intézkedésekkel egyenértékű intézkedéseket.
(3) Az (1) bekezdés e) pontjától eltérve a tagállamok engedélyezik a vadon élő vadszárnyasok húsából készült vagy húsát tartalmazó húsipari termékek importját vagy a Közösségbe történő behozatalát, amennyiben azokon elvégezték a 2007/777/EK határozat II. melléklete 4. részének B., C. vagy D. pontjában leírt különleges kezeléseknek legalább egyikét.
2. cikk
A tagállamok haladéktalanul meghozzák az e határozat betartásához szükséges intézkedéseket és kihirdetik őket. Erről haladéktalanul tájékoztatják a Bizottságot.
3. cikk
Ezt a határozatot 2009. június 30-ig kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2008. június 26-án.